Eskom waarsku oor beurtkrag weens kouefronteKoue weer word vandeesweek oor groot dele van die land verwag. (Foto: Unsplash) Eskom het Dinsdag ŉ beroep op verbruikers gedoen om kragverbruik te verminder sodat dit nie nodig sal wees om weens die afgelope ruk se koue beurtkrag in werking te stel nie. Die Suid-Afrikaanse Weerdiens het gewaarsku dat verskeie kouefronte die land vandeesweek gaan tref. Die koue weer sal na verwagting tot die naweek duur. “In die lig van hierdie waarskuwing wil Eskom ŉ beroep op mense doen om kragverbruik te verminder omdat die koue toestande kwaai druk op die stelsel gaan plaas,” lui ŉ verklaring van Eskom. “Die stelsel vaar tans betreklik goed en Eskom verwag nie om beurtkrag in hierdie stadium in werking te stel nie.” Die kragvoorsiener het op 13 Junie laas beurtkrag in werking gestel danksy ŉ verbetering in die prestasie van kragsentrales. “Die kouefront gaan egter die vraag na krag verhoog en druk op die stelsel plaas.” Eskom sê hy sal verbruikers so gou moontlik in kennis stel sou daar enige noemenswaardige veranderinge aan die situasie wees.